Skur 13

Skur 13 er et havneskur på Filipstad i Oslo, bygget i 1963 for oppbevaring av papir for eksport, og siden 2016 brukt til aktivitetshall. Fra 2010-årene har skurets fasade vært brukt til å vise kunst. Beliggenhet Skur 13 ligger på Filipstadkaia øst, i bunn av bassenget mellom Tjuvholmen og Filipstad, 200 meter sydøst for Aker brygge. Adressen er Filipstadveien 3. Havnepromenaden går langs skuret. Tjuvholmen holdeplass for bussene 21 og 54 ligger rett nord for skuret. Syd og øst for skuret ligger Trettenparken, blant annet med Oslo Treet. Havneskuret Oslo havnevesen bygget Skur 13, som sto ferdig i 1963. Skuret og arealet innenfor ble leiet ut til Follum fabrikker AS, som brukte det til oppbevaring av papir for eksport. Da eksporten økte, forlenget Havnevesenet skuret østover i 1969/70. I 1983 og 1984 ble skuret utvidet med 3540 kvadratmeter og et servicebygg på 380 kvadratmeter, og samlet grunnflate ble da 9100 kvm. På landsiden av skuret ble det lagt jernbanespor som gjorde at avispapiret fra Follum fabrikker på Hønefoss kunne kjøres helt frem til skuret på bane. I 2002 var det klart at Follums eksport over Filipstad ville bli flyttet i 2005. Vestre del av Skur 13 ble revet i 2006, og arealet brukt til trafikkformål. Aktivitetshall og arrangementer Siden Skur 13 ligger i byhavna, var det etter 2006 ikke aktuelt å fylle bygningen med industriell havnevirksomhet. Oslo Havn valgte å bruke den som testbed for å prøve ut idéer midlertidig i påvente av byutvikling av Filipstad, og gjorde avtale med Bymiljøetaten og Oslo Skateboardforening. I 2016 åpnet SKUR 13 skatehall, med 1500 kvm tilrettelagt for X-GAMES, driftet i regi av Oslo Skateboardforening. I 2019 meldte Oslo Havn at skur 13 har mer enn 50 000 besøkende i året. I 2021 er det anlegg for aktiviteter i hallen, og utleie av skøytebrett (skateboards), skøyter og sparkesykler. Øvelsen Street under X Games Oslo 2016 og X Games Norway 2018 ble arrangert i Skur 13. Boksestevnet This is Oslo ble arrangert i skuret i 2018. Musikkshowet P3 Gull med prisutdeling ble arrangert i skuret i 2017 og 2018. Kunst på fasaden I juni 2012 avduket Peter Blake, som ble en av Englands mest kjente Pop art-kunstnere på 1950-tallet, frisen Icons for Norway med syv norske ikoner fra historiske postkort og bilder, blant andre Henrik Ibsen, Fridtjof Nansen, Roald Amundsen og Kong Haakon VII. Frisen ble hengende rundt et halvt år. Sommeren 2014 dekorerte kunstneren Hariton Pushwagner (Terje Brofos) to sider av skurets fasade i forbindelse med sin utstilling i skuret fra 28. august til 14. september. Kunstverkene var til sammen 120 meter lange og 10 meter høye, med fire motiver laget i et PVC-materiale: «Movement II», «Subway Kid», «The Factory» og «Kings Cross». Oslo Havn kaller skuret også Pushwagnerskuret. Tidligere hadde Bjarne Melgaard og Peter Blake dekorert veggene med kunstverk på duk av lett materiale. Kunstneren Damien Hirst dekorerte høsten 2019 fasaden med sommerfugler, opplyst om kvelden. I 2021 viser fasaden fotografier av David Yarrow. Referanser Litteratur Løvhaug, Magne: Oslo havns historie for tidsrommet 1955–2016. Oslo: Pax, 2017. ISBN 978-82-530-3447-8 Eksterne lenker Skur 13. Aktivitetshallens hjemmeside. Besøkt 12.2.2021. Skur 13. Oslo kommune. Besøkt 12.2.2021. Men’s Skateboard Street: FULL BROADCAST | X Games Norway 2018. youtube.com, 64 minutter. trondkristoffersen.no, med bilder. Besøkt 12.2.2021.